是歲之夏紫芝復生成叢大者徑七八寸
作者：衛宗武
朝代：宋

paragraphs: 異物不易遇，其出由地靈。
伊耆闡坤珍，三秀既挺生。
賦形雖恨小，殊喜見未曾。
朱明復薦祥，僊種茂叢莖。
小者既敷腴，大者尤輪囷。
周遭徑盈尺，菌蠢疊成層。
團團盤赤玉，艷艷盃紫金。
霏烟氣葱鬰，映日光晶熒。
神芝産冢阜，歲久迹已陳。
不圖餘七袠，一再見斯今。
有開必有先，休符不徒呈。
老矣百無欲，弗願在其身。
所積顧不厚，敢覬及子孫。
惟冀福吾宗，以洎邦之人。
皇穹其畀矜，茂毓賢與英。
出際風雲會，爲世建太平。
漢代歌芝房，其事不足云。
致君堯舜上，朝野沸頌聲。
復見祥蓂敷，豈但朱草榮。
散爲天下瑞，郁郁而紛紛。